Afsonderingsregulasies: ‘Uitspraak bring ekonomiese onsekerheid mee’Die minister van samewerkende regering en tradisionele sake, Nkosazana Dlamini-Zuma. (Foto: GCIS) Hoewel die uitspraak wat die regering se afsonderingsregulasies vir risikovlak 3 en vlak 4 ongeldig en ongrondwetlik verklaar verwelkom word, bring dit egter verdere ekonomiese onsekerheid in die land mee. Só het Raymond Parsons, ekonoom verbonde aan die Noordwes-Universiteit, Dinsdagaand in reaksie op die uitspraak gesê. Maroela Media het vroeër berig die hooggeregshof het Dinsdag bevind die regering se afsonderingsregulasies vir risikovlak 3 en vlak 4 is ongeldig en ongrondwetlik, maar dit sal steeds vir minstens die volgende 14 dae van krag bly. Volgens Parsons veroorsaak die uitspraak groter onvoorspelbaarheid in ŉ reeds onseker ekonomiese en openbare gesondheidsomgewing. “Die regering moet dringend aandui wat hy volgende gaan doen,” meen Parsons. Die regering het Dinsdagaand in ’n verklaring gesê hy neem kennis van die uitspraak. Volgens Phumla Williams, regeringswoordvoerder, het die hof die minister van samewerkende regering en tradisionele sake, Nkosazana Dlamini-Zuma, opdrag gegee om die huidige afsonderingsregulasies te hersien en te wysig in oorleg met die betrokke ministers. “Hoe goed Suid-Afrika gaan vaar ná Covid-19 sal bepaal word deur hoe vinnig die ekonomie en samelewing herstel en hoe goed die land se uittree-strategie bestuur word,” het Parsons gesê. Die burgerregteorganisasie AfriForum het intussen die uitspraak verwelkom. Volgens Ernst Roets, hoof van beleid en aksie by AfriForum, is die regulasies ’n onregverdigbare skending van mense se basiese vryhede en is die organisasie gereed om voort te gaan met sy regsaksies om die tabak-, skoonheid- en restaurantbedryf by te staan.